Suomessa uutisten seuraaminen internetistä on yleisempää kuin muualla maailmassa, ilmenee Reuters-instituutin tutkimuksesta. Suomalaisista 82 prosenttia seuraa uutisia verkosta ja 79 prosenttia televisiosta.

Suomi on ainoa kymmenestä tutkimukseen osallistuneesta maasta, joissa uutisia verkosta seuraavien osuus on suurempi kuin televisiosta.

– Suunta kohti digikanavien käyttöä on selvä, mutta toistaiseksi televisio ja printti yhdessä menevät vielä verkkomedian ohi, huomauttaa Viestintäalan tutkimussäätiön asiamies Helene Juhola.

Verkkouutisia luetaan useita kertoja

Suomalaisvastaajista 91 prosenttia kertoi seuraavansa uutisia verkosta vähintään kerran päivässä ja 72 prosenttia useita kertoja päivässä. Miehet seuraavat uutisia naisia useammin.

Verkkomedian käytölle on luonteenomaista, että suosituimpia uutislähteitä ovat tunnetut valtakunnalliset brändit. Näitä kertoi viikon aikana käyttäneensä 71 prosenttia vastaajista.

Suomalaisista 57 prosenttia menee verkossa suoraan kiinnostavalle uutissivustolle. Näin tapahtuu huomattavasti harvemmin esimerkiksi Ranskassa, jossa 23 prosenttia menee suoraan uutissivustolle.

Iltalehden ja Iltasanomien jälkeen käytetään eniten Helsingin Sanomia, MTV Uutisia ja Yle Uutisia. Maakunta- ja paikallislehtien asema on selvästi heikompi kuin perinteisissä jakelukanavissa.

Ampparit-palvelua käyttää uutisvälineenä 13 prosenttia suomalaisista.

Yle suosituin perinteisistä jakelukanavista

Perinteisistä jakelukanavista Yle TV-Uutiset on selvästi suosituin. Sitä käyttää viikoittain 61 prosenttia suomalaisista. MTV Uutisia katsoo 55 prosenttia viikoittain ja maakunta- tai paikallislehtiä 36 prosenttia. Sen jälkeen tulevat Ilta-Sanomat, Iltalehti ja Helsingin Sanomat.

Suomessa sanomalehtien kokonaistavoittavuutta lisää se, että niitä luetaan sekä painettuina että verkkoversioina. Vähintään yhtä sanomalehteä joko painettuna tai verkossa oli viikon aikana seurannut 93 prosenttia vastaajista, kun muualla osuus vaihteli 55 prosentista 83 prosenttiin. Printti- ja digiversion päällekkäiskäytön yleisyyttä Suomessa selittää se, että Suomessa monet mediayritykset tarjoavat lukijoille yhdistelmätilauksia.

– Toinen syy on se, että useimmat lehdet tarjoavat ainakin osan sisällöstään ilmaiseksi, ja painettujen lehtien tilaajat käyvät verkosta katsomassa etenkin iltapäivälehtien ilmaissisältöjä, kommentoi Suomi-raportin vastuuhenkilö, yliopistotutkija Esa Reunanen Tampereen yliopiston Journalismin, viestinnän ja median tutkimuskeskuksesta (COMET).

Yahoo ja Google News jäävät jälkeen

Verkkotoimijoiksi perustettujen yritysten uutispalveluja, kuten Yahoo ja Google News käytetään Suomessa melko vähän. Niitä käyttää 20 prosenttia. Kansainvälisten medioiden asemaa heikentää, että ne eivät juuri tarjoa sisältöjä suomeksi.

Tiedot ilmenevät Reuters-instituutin uutisten käyttöä verkkomediassa käsittelevästä Digital News Report-tutkimuksesta (siirryt toiseen palveluun). Kyselyyn osallistui Suomen lisäksi yhdeksän maata: Iso-Britannia, Saksa, Espanja, Italia, Ranska, Tanska, Yhdysvallat, urbaani Brasilia ja Japani. Tutkimusta varten haastateltiin kustakin maasta 1015–2197 henkilöä.

Suomi on mukana ensimmäistä kertaa. Suomessa monivuotista hanketta koordinoi ja sen rahoittaa vuosille 2014–2016 Viestintäalan tutkimussäätiö.